Source: https://www.juridice.ro/645387/suspendare-proiect-ccr-pendinte-din-cauza-unui-atac-cibernetic.html
Timestamp: 2020-02-24 05:33:05+00:00
Document Index: 31600857

Matched Legal Cases: ['CCR ', 'CCR\n', 'CCR ', 'CCR\n', 'CCR ', 'CCR ']

JURIDICE » Suspendare proiect „CCR pendinte” din cauza unui atac cibernetic la CCR
Suspendare proiect „CCR pendinte” din cauza unui atac cibernetic la CCR
08.07.2019 | Mihaela MAZILU-BABEL, Andrei-Alexandru MARCU
Proiectul JURIDICE.ro intitulat „CCR pendinte” este suspendat din cauza unor probleme tehnice ce țin de site-ul www.ccr.ro, sursă de informații esențială în cauză.
Astfel, președintele Curții Constituționale a României, Valer Dorneanu, a declarat, joi (20.06.2019), citat de Mediafax:
„Vineri site-ul CCR a fost virusat, spart. Noi de vineri am închis pagina noastră de internet. Regretăm acest episod. Se întâmplă și la case mai mari, s-a întâmplat deseori. Vreau să fac precizarea că efectele nu puteau fi decât cel mult de virusare, de comunicare a unor știri false, pentru că în rest baza noastră de date, nu erau decât baze de date pe care le cunosc întreaga societate. Am decis oprirea site-ului. Va trebui, din păcate, să reconstruim site-ul și nu este un lucru foarte simplu. Împreună și cu consultarea serviciilor specializate SRI, STS, care ne-au asigurat până acum mentenanța acestuia, vom găsi modalitatea de a reconstrui pagina în cel mai scurt timp și să o realimentăm cu toate datele necesare”.
De asemenea, acesta a precizat că:
„Până atunci deciziile noastre sunt comunicate în Monitorul Oficial, noi am vorbit cu cei de la Monitorul Oficial să publice cu prioritate toate deciziile pe care încă nu le-au publicat, iar comunicarea cu societatea civilă va fi realizată direct prin site-urile de comunicare în masă care au relații cu noi și noi le vom furniza toate datele necesare. Regretăm acest episod, nu a fost vina noastră”.
Vă mulțumim pentru interesul acordat acestui proiect (sute de mii de vizualizări) și vom reveni de îndată ce realizarea articolelor zilnice va fi posibilă – adică sperăm noi că „de îndată” (observați, vă rog, cât plin de certitudine juridică este acest termen).